b"\n_START_ARTICLE_\nSant Miquel de Riunoguers\n_START_SECTION_\nHist\xc3\xb2ria\n_START_PARAGRAPH_\nSant Miquel de Riunoguers consta com a depend\xc3\xa8ncia de Sant Pere de Rodes; una butlla del papa Benet VI del 974 ho confirma, amb la forma de villa de Rivonugario. El 982 apareix en un precepte del rei Lotari amb la forma Rium Nogarium, eccl. S. Michaelis, i, encara, una butlla de Joan XV, del 990, cita Rivo de Nugarios. Aquesta esgl\xc3\xa9sia l'any 1400 tenia categoria de parroquial, per\xc3\xb2 a la primera meitat del segle XVII pass\xc3\xa0 a dependre de Santa Maria de la Clusa, lloc on residia el rector de les Illes i Riunoguers, totes dues sufrag\xc3\xa0nies de l'esgl\xc3\xa9sia parroquial de la Clusa.\n_START_SECTION_\nL'edifici\n_START_PARAGRAPH_\nEs tracta d'un dels exemplars m\xc3\xa9s ben conservats del prerrom\xc3\xa0nic del Vallespir. Consta d'una sola nau, rectangular, cap\xc3\xa7ada a llevant per un absis de planta trapezo\xc3\xafdal que, com moltes esgl\xc3\xa9sies prerrom\xc3\xa0niques, presenta una desviaci\xc3\xb3 en l'eix, respecte del de la nau, que ha estat sovint interpretada com la inclinaci\xc3\xb3 del cap de Jesucrist en agonia a la creu. Tant la nau com l'absis s\xc3\xb3n coberts amb volta de can\xc3\xb3 lleugerament en forma de ferradura, amb la caracter\xc3\xadstica, habitual en el prerrom\xc3\xa0nic, que la nau \xc3\xa9s molt m\xc3\xa9s alta que l'absis. \xc3\x89s una esgl\xc3\xa9sia datable entre els segles IX i XI."